b'\n_START_ARTICLE_\nTransilvania de Nord\n_START_PARAGRAPH_\nTransilvania de Nord sau Ardealul de Nord denume\xc8\x99te teritoriul \xc3\xaen suprafa\xc8\x9b\xc4\x83 de 43.492\xc2\xa0km\xc2\xb2 din Transilvania care \xc3\xaen anul 1940 a fost cedat de Regatul Rom\xc3\xa2niei Ungariei fasciste ca urmare a Dictatului de la Viena. \xc3\x8en prim\xc4\x83vara anului 1944 Transilvania de Nord a fost ocupat\xc4\x83 militar de Germania nazist\xc4\x83, iar \xc3\xaen toamna aceluia\xc8\x99i an de for\xc8\x9bele armate sovietice \xc8\x99i rom\xc3\xa2ne. \xc3\x8en 1947, prin Tratatul de Pace de la Paris, Transilvania de Nord a fost oficial restituit\xc4\x83 Rom\xc3\xa2niei._NEWLINE_Popula\xc8\x9bia era compus\xc4\x83, conform recens\xc4\x83m\xc3\xa2ntului rom\xc3\xa2nesc din 1930, din 2.393.300 de locuitori, dintre care 1.176.479 etnici rom\xc3\xa2ni, 911.411 etnici maghiari, 138.800 evrei \xc8\x99i 68.268 germani. Conform recens\xc4\x83m\xc3\xa2ntului ungar din 1941, acela\xc8\x99i teritoriu era locuit de 2.578.100 de locuitori, dintre care 1.380.500 maghiari, 1.029.000 rom\xc3\xa2ni, 47.400 evrei \xc8\x99i 44.600 germani. Excedentul de popula\xc8\x9bie se explic\xc4\x83 prin refugierea masiv\xc4\x83 spre Transilvania de Nord a maghiarilor din localit\xc4\x83\xc8\x9bi aflate \xc3\xaen restul Transilvaniei, localit\xc4\x83\xc8\x9bi care astfel \xc8\x99i-au pierdut cea mai mare parte a popula\xc8\x9biei maghiare (Aiud, Turda, Ocna Mure\xc8\x99 etc.), dublat\xc4\x83 de o refugiere (ceva mai redus\xc4\x83) a rom\xc3\xa2nilor \xc3\xaen sens invers.\n_START_SECTION_\nOfensiva german\xc4\x83 \xc8\x99i contraofensiva sovieto-rom\xc3\xa2n\xc4\x83 din 1944\n_START_PARAGRAPH_\nLa 19 martie 1944, odat\xc4\x83 cu ocuparea Ungariei de c\xc4\x83tre armata hitlerist\xc4\x83 \xc3\xaen cadrul opera\xc8\x9biunii Margareta, \xc8\x99i teritoriul Transilvaniei de Nord a trecut sub ocupa\xc8\x9bie militar\xc4\x83 german\xc4\x83. \xc3\x8en condi\xc8\x9biile \xc3\xaen care pericolul trecerii Rom\xc3\xa2niei de partea sovietic\xc4\x83 devenea tot mai iminent, \xc3\xaen vara anului 1944 statul major al Wehrmachtului a elaborat planul Margareta 2, de ocupare a Regatului Rom\xc3\xa2niei. Dup\xc4\x83 ce prin lovitura de stat de la 23 august 1944 Rom\xc3\xa2nia a \xc3\xaenl\xc4\x83turat dictatura militar\xc4\x83 a lui Ion Antonescu \xc8\x99i a trecut de partea coali\xc8\x9biei antihitleriste, trupele ungare loiale Germaniei naziste au primit de la Berlin permisiunea deschiderii unei ofensive militare cu obiectivul ocup\xc4\x83rii Transilvaniei de Sud \xc8\x99i fix\xc4\x83rii crestei Carpa\xc8\x9bilor drept linie a frontului sovietic. Opera\xc8\x9biunea militar\xc4\x83 a \xc3\xaenceput pe 5 septembrie 1944 \xc3\xaen centrul Transilvaniei, \xc3\xaens\xc4\x83 \xc3\xaenaintarea germano-ungar\xc4\x83 a fost oprit\xc4\x83 la 8 septembrie de Armata a IV-a rom\xc3\xa2n\xc4\x83. \xc3\x8entre 11-18 septembrie a urmat ofensiva Armatei a III-a ungare \xc8\x99i a Armatei a II-a germane de tancuri \xc3\xaen Cri\xc8\x99ana \xc8\x99i Banat. \xc3\x8entre 17 septembrie-5 octombrie 1944 Armata a IV-a rom\xc3\xa2n\xc4\x83 a purtat lupte grele pentru for\xc8\x9barea Mure\xc8\x99ului \xc3\xaen centrul Transilvaniei, pe linia Oarba de Mure\xc8\x99 - Dealul S\xc3\xa2ngiorgiu - Iernut, a \xc3\xaenfr\xc3\xa2nt rezisten\xc8\x9ba bine organizat\xc4\x83 germano-ungar\xc4\x83 \xc8\x99i a p\xc4\x83truns pe teritoriul Transilvaniei de Nord.\n_START_SECTION_\nArmisti\xc8\x9biul cu guvernele Na\xc8\x9biunilor Unite \xc8\x99i tratativele de pace\n_START_PARAGRAPH_\nLa 12 septembrie 1944 a fost semnat\xc4\x83 la Moscova conven\xc8\x9bia de armisti\xc8\x9biu \xc3\xaentre guvernul rom\xc3\xa2n \xc8\x99i guvernele Na\xc8\x9biunilor Unite, prin care a fost oficial recunoscut\xc4\x83 starea de fapt a ie\xc8\x99irii Rom\xc3\xa2niei din r\xc4\x83zboiul antisovietic \xc8\x99i intrarea sa \xc3\xaen r\xc4\x83zboiul antinazist. Conven\xc8\x9bia a prev\xc4\x83zut participarea Rom\xc3\xa2niei la r\xc4\x83zboi cu 12 divizii, anularea prevederilor arbitrajului de la Viena \xc8\x99i plata de desp\xc4\x83gubiri de r\xc4\x83zboi c\xc4\x83tre Uniunea Sovietic\xc4\x83 \xc8\x99i celelalte Na\xc8\x9biuni Unite. Paragraful 19 al conven\xc8\x9biei prevedea: "guvernele aliate consider\xc4\x83 prevederile Arbitrajului de la Viena privind Transilvania ca nule \xc8\x99i neavenite, \xc8\x99i cad de acord (convin) ca Transilvania sau o mare parte a Transilvaniei s\xc4\x83 revin\xc4\x83 Rom\xc3\xa2niei, sub condi\xc8\x9bia confirm\xc4\x83rii printr-un tratat de pace."_NEWLINE_La 20 ianuarie 1945 guvernul Ungariei a semnat, tot la Moscova, conven\xc8\x9bia de armisti\xc8\x9biu cu Na\xc8\x9biunile Unite. Guvernul Ungariei s-a obligat s\xc4\x83-\xc8\x99i retrag\xc4\x83 trupele \xc3\xaen teritoriul de\xc8\x9binut la 31 decembrie 1937 \xc8\x99i s\xc4\x83 revoce toate legile privitoare la anexarea de teritorii din Cehoslovacia, Iugoslavia \xc8\x99i Rom\xc3\xa2nia._NEWLINE_In aprilie 1945 teritoriul Transilvaniei de Nord redevine rom\xc3\xa2nesc de fapt prin Legea nr. 260 din 4 aprilie 1945 privitoare la legislatia aplicabila in Transilvania de Nord, precum si la drepturile dobandite in acest teritoriu, in timpul operatiunii ungare. \xc3\x8en 1947, prin Tratatul de Pace de la Paris, Transilvania de Nord a fost restituit\xc4\x83 Rom\xc3\xa2niei de drept.\n_START_SECTION_\nAtrocit\xc4\x83\xc8\x9bi \xc3\xaempotriva popula\xc8\x9biei civile\n_START_PARAGRAPH_\nUngaria a de\xc8\x9binut teritoriul Transilvaniei de Nord din 1940 p\xc3\xa2n\xc4\x83 \xc3\xaen 1944. Ca \xc8\x99i evreii care tr\xc4\x83iau \xc3\xaen Ungaria, majoritatea evreilor din Transilvania de Nord (cca. 150.000) au fost for\xc8\x9ba\xc8\x9bi \xc3\xaen ghetouri \xc8\x99i apoi trimi\xc8\x99i \xc3\xaen lag\xc4\x83re de concentrare \xc3\xaen timpul celui de Al Doilea R\xc4\x83zboi Mondial. Numai o minoritate au supravie\xc8\x9buit Holocaustului. \xc3\x89va Heyman, o feti\xc8\x9ba de 13 ani denumit\xc4\x83 Anne Frank a Transilvaniei este cunoscut\xc4\x83 pentru jurnalul pe care l-a scris \xc3\xaen ghetoul din Oradea \xc3\xaenainte de deportarea \xc8\x99i moartea sa la Auschwitz._NEWLINE_\xc3\x8en aceast\xc4\x83 perioad\xc4\x83 au fost consemnate \xc8\x99i numeroase ac\xc8\x9biuni de discriminare etnic\xc4\x83 din partea autorit\xc4\x83\xc8\x9bilor horthyste \xc8\x99i a unor etnici unguri, \xc3\xaempotriva etnicilor rom\xc3\xa2ni, ac\xc8\x9biuni care au culminat cu o serie de masacre foarte violente, cum ar fi cele de la Moisei, Tr\xc4\x83znea, Ip, S\xc4\x83rma\xc8\x99u, Mure\xc8\x99enii de C\xc3\xa2mpie, C\xc3\xa2mpia Turzii, Ludu\xc8\x99, Prundu B\xc3\xa2rg\xc4\x83ului, Huedin, Cucerdea, L\xc4\x83scud, H\xc4\x83rcana (Turda). Consemn\xc4\x83rile perioadei atribuie app. 1.000 de etnici rom\xc3\xa2ni mor\xc8\x9bi ca urmare a violen\xc8\x9belor etnice._NEWLINE_Situa\xc8\x9bia s-a inversat \xc3\xaen 1944, c\xc3\xa2nd au fost consemnate unele violen\xc8\x9be \xc3\xaempotriva etnicilor maghiari. La sf\xc3\xa2r\xc8\x99itul lui 1944 s-au \xc3\xaenmul\xc8\x9bit pl\xc3\xa2ngerile legate de jafurile \xc8\x99i crimele \xc3\xaentreprinse \xc3\xaen Transilvania de Nord de a\xc8\x99a numitele G\xc4\x83rzi ale lui Maniu (autointitulate astfel f\xc4\x83r\xc4\x83 acordul lui Iuliu Maniu), atrocit\xc4\x83\xc8\x9bi \xc3\xaendreptate \xc3\xaempotriva popula\xc8\x9biei maghiare. Un diplomat britanic raporta c\xc4\x83tre Foreign Office la mijlocul anului 1945, cu prilejul unei vizite efectuate la Cluj, c\xc4\x83 G\xc4\x83rzile Iuliu Maniu, responsabile de masacrarea a cel pu\xc8\x9bin 35 de maghiari, \xc8\x9bin popula\xc8\x9bia maghiar\xc4\x83 sub teroare._NEWLINE_O parte din popula\xc8\x9bia rom\xc3\xa2n\xc4\x83 a regiunii au emigrat sau au fost expulza\xc8\x9bi, la fel s-a \xc3\xaent\xc3\xa2mplat cu unii unguri din Transilvania de Sud. A fost un exod \xc3\xaen mas\xc4\x83; peste 100.000 de oameni de ambele p\xc4\x83r\xc8\x9bi ale grani\xc8\x9belor politice \xc8\x99i etnice au fost reloca\xc8\x9bi._NEWLINE_Transilvania de Nord a revenit sub guvernarea Rom\xc3\xa2niei \xc3\xaen 1947, c\xc3\xa2nd Tratatul de la Paris reafirma grani\xc8\x9bele dintre Rom\xc3\xa2nia \xc8\x99i Ungaria definite de Tratatul de la Trianon cu 27 de ani mai devreme.'